Predkladacia správa

	Návrh nového štatútu Ministerstva hospodárstva Slovenskej republiky (ďalej len „štatút“)  sa  predkladá vláde  na schválenie  ako  iniciatívny  návrh  ministra  hospodárstva Slovenskej republiky z dôvodu, že došlo k zásadným zmenám pôsobnosti a úloh Ministerstva hospodárstva Slovenskej republiky (ďalej len „ministerstvo“) na základe zákonov a  ostatných všeobecne záväzných právnych predpisov.

	Podľa § 39 ods. 2 písm. a) zákona č. 575/2001 Z. z. o organizácii činnosti vlády a organizácii  ústrednej  štátnej   správy   v  znení   neskorších   predpisov   (ďalej   len   „zákon č. 575/2001 Z. z.“) vláda schvaľuje štatúty ministerstiev a ostatných ústredných orgánov štátnej správy, ktoré podrobnejšie vymedzia ich úlohy a zásady ich činnosti.

	V súčasnosti platný štatút ministerstva schválila vláda uznesením č. 82/1998 a nadobudol účinnosť 10. februára 1998. Štatút pri vymedzení pôsobnosti ministerstva vychádzal zo zákona Slovenskej národnej rady č. 374/1990 Zb. o organizácii ministerstiev a ostatných ústredných orgánov štátnej správy v znení neskorších predpisov.

	V predkladanom materiáli je nová pôsobnosť ministerstva vymedzená už podľa zákona č. 575/2001 Z. z.. Znenie jednotlivých ustanovení štatútu je tiež vypracované s ohľadom na zrušenie alebo vydanie nových právnych predpisov a vstup Slovenskej republiky do Európskej únie a NATO.

	Materiál obsahuje základné ustanovenia, pôsobnosť ministerstva, hlavné úlohy ministerstva, vzťahy k ministerstvám, ostatným ústredným orgánom štátnej správy a orgánom územnej samosprávy a iným orgánom a organizáciám.

	Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie. 

	Materiál bol predmetom medzirezortného pripomienkového konania. Všetky zásadné pripomienky, opodstatnené vecné a legíslatívnotechnické pripomienky boli akceptované a do návrhu zapracované. Na rokovanie vlády sa návrh štatútu predkladá bez rozporov z pripomienkového konania.